## Uredba o unutarnjem ustrojstvu Ministarstva za obrt, malo i srednje poduzetništvo

### NN 27/2000 (8.3.2000.), Uredba o unutarnjem ustrojstvu Ministarstva za obrt, malo i srednje poduzetništvo

# VLADA REPUBLIKE HRVATSKE

**543**

Na temelju članka 60. stavaka 1. i 2. Zakona o sustavu
državne uprave (»Narodne novine«, br. 75/93 i 48/99,
15/2000), a suglasno članku 21c. Zakona o ustrojstvu i
djelokrugu ministarstva i državnih upravnih organizacija
(»Narodne novine«, br. 48/99 i 15/2000), Vlada Republike
Hrvatske je na sjednici održanoj dana 2. ožujka 2000.
godine, donijela

## UREDBU

### O UNUTARNJEM USTROJSTVU MINISTARSTVA ZA OBRT, MALO I SREDNJE PODUZETNIŠTVO

OPĆE ODREDBE

Članak 1.

Ovom Uredbom utvrđuje se unutarnje ustrojstvo Ministarstva
za obrt, malo i srednje poduzetništvo (u daljnjem tekstu:
Ministarstvo) nazivi upravnih organizacija, unutarnjih ustrojstvenih
jedinica, njihov djelokrug, način upravljanja tim jedinicama,
te okvirni broj državnih službenika i namještenika
Ministarstva.

Članak 2.

Unutarnje ustrojstvo, djelokrug, upravljanje kao i potreban broj
državnih službenika i namještenika uređuje
se na način da Ministarstvo može obavljati upravne
i druge stručne poslove koji su mu zakonom stavljeni u
nadležnost.

UNUTARNJE USTROJSTVO I DJELOKRUG

Članak 3.

Za obavljanje poslova iz djelokruga Ministarstva ustrojavaju se
upravne organizacije, odnosno unutarnje ustrojstvene jedinice:

A. Upravne organizacije:

1. Uprava za obrt

2. Uprava za zadruge

3. Uprava za malo i srednje poduzetništvo

4. Uprava za upravne i normativne poslove

B. Ustrojstvene jedinice:

1. Kabinet ministra

2. Tajništvo Ministarstva

A-1 UPRAVA ZA OBRT

Članak 4.

Uprava za obrt prati i analizira stanje u obrtništvu; prati
provođenje zakona i podzakonskih propisa koji određuju
uvjete i način poslovanja obrta, predlaže mjere gospodarske
politike za brži razvoj obrta te brine o provođenju predloženih
mjera; predlaže projekte i izvore njihovog financiranja;
poduzima odgovarajuće aktivnosti za promidžbu obrta
i poticanje organiziranog nastupa obrtnika u zemlji i inozemstvu;
priprema nacrte prijedloga zakona i prijedloge drugih propisa
iz svog djelokruga; prati međunarodne propise iz ovog područja;
skrbi o strukovnoj izobrazbi za potrebe obrta te predlaže
donošenje obrazovnih programa za obrtnička zanimanja,
nadzire izvođenje programa strukovne izobrazbe u obrtničkim
radionicama te nadzire polaganje pomoćničkih, majstorskih
ispita i ispita o stručnoj osposobljenosti; daje naputke
i mišljenja u svezi s provođenjem zakonskih i podzakonskih
propisa iz svog djelokruga rada; surađuje s drugim tijelima
državne uprave, udruženjima obrtnika i drugim udrugama
na rješavanju problema vezanih uz poslovanje obrtnika i uz
strukovnu izobrazbu; surađuje sa stručnim i znanstvenim
institucijama; obavlja i druge poslove iz svog djelokruga.

U sklopu Uprave za obrt ustrojavaju se:

1. Odjel za razvoj obrta

2. Odjel za strukovno obrazovanje

*1. Odjel za razvoj obrta*

Članak 5.

Odjel za razvoj obrta analizira stanje u obrtništvu, sastavlja
odgovarajuća izvješća i analize te predlaže
poticajne mjere; predlaže projekte i izvore njihovih financiranja;
sudjeluje u izradi nacrta prijedloga zakona i prijedloga drugih
propisa iz svog djelokruga koji određuju uvjete i način
poslovanja obrta; prati provođenje zakona i podzakonskih propisa
te predlaže izmjene postojećih zakonskih i podzakonskih
propisa; predlaže projekte u svezi s unapređivanjem obrta;
prati međunarodne propise na području obrta; vodi brigu
o uspostavi i funkcioniranju obrtnog registra te nadzire vođenje
obrtnog registra u županijama; daje naputke i mišljenja
u svezi s provođenjem zakonskih i podzakonskih propisa iz
svog djelokruga rada; surađuje s drugim tijelima državne
uprave, udruženjima obrtnika i udrugama na rješavanju
problema vezanih uz poslovanje obrtnika; obavlja i druge poslove
iz svog djelokruga.

*2. Odjel za strukovno obrazovanje*

Članak 6.

Odjel za strukovno obrazovanje analizira postojeći sustav
strukovnog obrazovanja te predlaže mjere i aktivnosti za
unapređenje postojećeg obrazovnog sustava; predlaže
donošenje programa strukovnog obrazovanja za različita
obrtnička zanimanja, predlaže donošenje odluke
o upisu učenika u obrtničke i druge strukovne škole;
predlaže donošenje programa polaganja majstorskih ispita
i ispita o stručnoj osposobljenosti; sudjeluje u izradi
podzakonskih propisa u svezi sa strukovnim obrazovanjem; organizira
nadzor nad majstorskim ispitima i ispitima o stručnoj osposobljenosti;
organizira nadzor nad provođenjem pomoćničkih
ispita, organizira nadzor nad postupkom za dodjelu licenci obrtničkim
radionicama u kojima se izvode obrazovni programi, daje naputke
i mišljenja u svezi sa strukovnim obrazovanjem i obrazovnim
programima; surađuje s drugim tijelima državne uprave,
udruženjima obrtnika i drugim odgovarajućim asocijacijama
i udrugama na rješavanju problema vezanih uz poslove obrazovanja;
obavlja i druge poslove iz svog djelokruga rada.

A-2 UPRAVA ZA ZADRUGE

Članak 7.

Uprava za zadruge prati i analizira stanje u zadrugarstvu; prati
provođenje zakona i podzakonskih propisa koji određuju
uvjete i način poslovanja zadruga, predlaže mjere
gospodarske politike za brži razvoj zadrugarstva, te skrbi
o provođenju predloženih mjera; poduzima odgovarajuće
aktivnosti za promidžbu zadrugarstva i poticanje organiziranog
nastupa zadruga u zemlji i inozemstvu; priprema nacrte prijedloga
zakona i prijedloge drugih propisa iz svog djelokruga; prati međunarodne
propise iz ovog područja; skrbi o stručnoj izobrazbi
zadrugara i njihovih zaposlenika; daje naputke i mišljenja
u svezi s provođenjem zakonskih i podzakonskih propisa iz
svog djelokruga rada; surađuje s drugim tijelima državne
uprave, udruženjima zadrugara i drugim udrugama na rješavanju
problema vezanih uz poslovanje zadruga; surađuje sa znanstvenim
i stručnim institucijama; obavlja i druge poslove iz svog
djelokruga rada.

U sklopu Uprave za zadruge ustrojavaju se:

1. Odjel za razvoj zadruga

2. Odjel za projekte zadružnog organiziranja.

*1. Odjel za razvoj zadruga*

Članak 8.

Odjel za razvoj zadruga analizira stanje u zadrugarstvu, sastavlja
odgovarajuća izvješća i analize, te predlaže
poticajne i razvojne mjere; sudjeluje u izradi nacrta prijedloga
zakona i podzakonskih propisa koji određuju uvjete i način
poslovanja zadruga; prati provođenje zakona i podzakonskih
propisa, te priprema nacrte prijedloga zakona i prijedloge drugih
propisa iz svog djelokruga; prati međunarodne propise na području
zadrugarstva; daje naputke i mišljenja u svezi s provođenjem
zakonskih i podzakonskih propisa iz svog djelokruga rada; organizira
različite oblike stručnog usavršavanja zadrugara
i njihovih zaposlenika, poduzima odgovarajuće aktivnosti
za promidžbu zadrugarstva i poticanje organiziranog nastupa
zadruga u zemlji i inozemstvu; surađuje s drugim tijelima
državne uprave, udruženjima zadrugara i drugim udrugama
na rješavanju problema vezanih uz poslovanje zadruga; surađuje
sa znanstvenim i stručnim institucijama; obavlja i druge
poslove iz svog djelokruga rada.

*2. Odjel za projekte zadružnog organiziranja*

Članak 9.

Odjel za projekte zadružnog organiziranja prati inozemna
iskustva u zadružnom udruživanju, te podržava različite
oblike udruživanja zadruga u saveze; prati razvitak zadrugarstva
u regijama, te u suradnji sa različitim zadružnim
udrugama predlaže i podržava projekte koji će
se realizirati u okviru poslovanja određenih zadruga, te predlaže
izvore njihovog financiranja; organizira stručnu pomoć
za realizaciju određenih projekata; u cilju realizacije konkretnih
projekata surađuje sa različitim inozemnim organizacijama;
surađuje s drugim tijelima državne uprave, udruženjima
zadrugara i drugim odgovarajućim asocijacijama i udrugama
na rješavanju problema vezanih uz poslovanje zadruga; obavlja
i druge poslove iz svog djelokruga.

A-3 UPRAVA ZA MALO I SREDNJE PODUZETNIŠTVO

Članak 10.

Uprava za malo i srednje poduzetništvo obavlja stručne
poslove u svezi malog i srednjeg poduzetništva; predlaže,
provodi i koordinira mjere i aktivnosti za sustavni razvitak malog
i srednjeg poduzetništva kroz promidžbu, izobrazbu,
informiranje, osiguravanje stručne pomoći, formiranje
poticajnih kreditnih sredstava, izgradnju institucionalne podrške,
primjenu inovacija, usklađivanje pravnih propisa i međunarodnu
suradnju; predlaže mjere i programe restrukturiranja malog
i srednjeg poduzetništva; potiče međusobno povezivanje
subjekata malog gospodarstva i njihovo povezivanje s velikim gospodarskim
subjektima; prati djelovanje i predlaže usklađivanje
instrumenata gospodarskog sustava i mjera gospodarske politike
na razvoj i poslovanje malog i srednjeg poduzetništva; prati
podatke o malom i srednjem poduzetništvu te trendove njegova
razvoja u svijetu; surađuje s drugim tijelima državne
uprave, jedinicama lokalne uprave i samouprave, stručnim
i znanstvenim institucijama te predstavnicima poduzetnika glede
pripreme i provođenja poticajnih mjera i aktivnosti; te obavlja
i druge poslove iz svog djelokruga.

U sklopu Uprave za malo i srednje poduzetništvo ustrojavaju
se:

1. Odjel za razvoj malog i srednjeg poduzetništva

2. Odjel za promidžbu i informiranje

3. Odjel za provedbu strategije razvitka malog i srednjeg poduzetništva

4. Odjel za restrukturiranje malog i srednjeg poduzetništva

5. Odjel za međunarodnu suradnju.

*1. Odjel za razvoj malog i srednjeg poduzetništva*

Članak 11.

Odjel za razvoj malog i srednjeg poduzetništva prati i prikuplja
informacije te analizira stanje i sastavlja izvješća
o malom i srednjem poduzetništvu; prati provedbu zakona i
podzakonskih propisa iz područja poduzetništva i trgovačkih
društava; prati međunarodne propise s ovog područja;
obrađuje temeljna pitanja rada malog i srednjeg poduzetništva;
predlaže mjere i programe razvitka malog i srednjeg poduzetništva;
unapređuje međunarodnu suradnju; surađuje s tijelima
državne uprave i drugim institucijama na rješavanju
problema vezanih uz poslovanje malog i srednjeg poduzetništva;
daje stručna mišljenja i objašnjenja iz područja
malog i srednjeg poduzetništva, te obavlja i druge poslove
iz svog djelokruga.

*2. Odjel za promidžbu i informiranje*

Članak 12.

Odjel za promidžbu i informiranje prati trendove razvoja
poduzetništva u svijetu; predlaže i razrađuje načine
promidžbe poduzetništva i mjere poticanja poduzetništva
putem različitih promidžbenih modaliteta, izobrazbe,
informiranja, institucionalne potpore i stručne pomoći;
priprema specijalizirane publikacije za poduzetnike; osmišljava
načine informiranja poduzetnika; predlaže donošenje
odgovarajućih mjera i sudjeluje u izradi nacrta prijedloga
zakona; prati međunarodne propise iz ovog područja;
predlaže program poticanja maloga gospodarstva; predlaže
projekte i načine financiranja iz međunarodnih izvora
i drugih financijskih institucija; zadužen je za međunarodnu
suradnju na poticanju poduzetništva i maloga gospodarstva;
surađuje s drugim ustrojstvenim jedinicama, tijelima državne
uprave, znanstvenim i stručnim institucijama, te udrugama
poduzetnika; obavlja i druge poslove iz svoga djelokruga.

*3. Odjel za provedbu strategije razvitka malog
i srednjeg poduzetništva*

Članak 13.

Odjel za provedbu strategije razvitka malog i srednjeg poduzetništva
poduzima mjere i usklađuje provedbu odgovarajućih poticajnih
programa, mjera i projekata; predlaže i nadzire korištenje
poticajnih sredstava za financiranje razvitka malog i srednjeg
poduzetništva; potiče osnivanje i izgradnju institucionalne
podrške malom i srednjem poduzetništvu (centara za poduzetništvo,
poduzetničkih inkubatora, zona za malo gospodarstvo i drugih
oblika posebnih poduzetničkih parkova) te njihovo umrežavanje;
vrši kontinuiranu evaluaciju postignutih rezultata u provedbi
poticajnih mjera u cilju njihovog daljnjeg unapređenja; surađuje
sa drugim tijelima državne uprave, županijama i jedinicama
lokalne uprave i samouprave, stručnim i znanstvenim institucijama
i predstavnicima poduzetnika u provedbi poticajnih mjera za malo
i srednje poduzetništvo; te obavlja i druge poslove iz svog
djelokruga.

*4. Odjel za restrukturiranje malog i srednjeg poduzetništva*

Članak 14.

Odjel za restrukturiranje malog i srednjeg poduzetništva
predlaže mjere restrukturiranja trgovačkih društava
malog i srednjeg poduzetništva; prati postupke restrukturiranja
malog i srednjeg poduzetništva; utvrđuje pravce razvitka
i restrukturiranja malog i srednjeg poduzetništva; predlaže
mjere za unapređenje sustava industrijskog vlasništva;
predlaže mjere za poticanje uvođenja novih tehnologija,
povećanje obrazovne razine upravljačkih struktura
i zaposlenih, informatičko opismenjavanje i povezivanje;
surađuje s drugim tijelima državne uprave i institucijama;
te obavlja i druge poslove iz svog djelokruga.

*5. Odjel za međunarodnu suradnju*

Članak 15.

Odjel za međunarodnu suradnju obavlja stručne poslove
na području malog i srednjeg poduzetništva, koji se
odnose na gospodarske odnose Republike Hrvatske s inozemstvom,
te predlaže i provodi mjere gospodarske politike u cilju
povećanja ulaganja u Republici Hrvatskoj, poticanje izvoza
i ulagačke klime u Republici Hrvatskoj, supstitucije uvoza
u koordinaciji s drugim državnim tijelima i institucijama;
obavlja stručne poslove u svezi s usklađenošću
ukupnog gospodarskog sustava s potrebama unapređivanja izvoznih
aktivnosti subjekata malog gospodarstva u koordinaciji s drugim
državnim tijelima i institucijama.

A-5 UPRAVA ZA UPRAVNE I NORMATIVNE POSLOVE

Članak 16.

Uprava za upravne i normativne poslove obavlja upravne i stručne
poslove u svezi s izradom i provedbom zakona i drugih propisa
iz djelokruga Ministarstva; provodi upravni postupak i upravni
nadzor iz djelokruga Ministarstva; izrađuje ili daje suglasnost
na sve ugovore i druge akte u kojima sudjeluje Ministarstvo.

U sklopu Uprave za upravne i normativne poslove ustrojavaju se:

1. Odjel za upravne poslove

2. Odjel za normativne poslove.

*1. Odjel za upravne poslove*

Članak 17.

Odjel za upravne poslove provodi upravni postupak i upravni nadzor
iz djelokruga Ministarstva; prati i osigurava primjenu zakona
i drugih propisa; ostvaruje suradnju sa županijskim uredima
u čijem su djelokrugu poslovi gospodarstva, pruža
stručnu pomoć, a osobito stručno obrađuje
pitanja i pojave u svezi s izvršavanjem zakona i drugih propisa;
daje stručna mišljenja i objašnjenja te održava
stručna savjetovanja o načinu provedbe zakona i
drugim općim pitanjima od značaja za pravilno djelovanje
i unapređivanje rada, načina rada i učinkovitosti
rada u županijskim odnosno gradskim uredima; nadzire zakonitost
rada županijskog odnosno gradskog ureda Grada Zagreba u obavljanju
poslova iz upravnog područja ovog Ministarstva; ostvaruje
suradnju s drugim tijelima državne uprave, tijelima jedinica
lokalne samouprave glede primjene zakona i drugih propisa; surađuje
i nadzire zakonitost rada pravnih osoba s javnim ovlaštenjima
u obavljanju poslova iz upravnog područja ovog Ministarstva.

*2. Odjel za normativne poslove*

Članak 18.

Odjel za normativne poslove usklađuje i sudjeluje u izradi
nacrta prijedloga zakona i prijedloga drugih propisa iz djelokruga
Ministarstva u suradnji s drugim upravnim organizacijama u Ministarstvu;
izrađuje naputke, pravilnike, naredbe radi provođenja
zakona, daje stručna mišljenja i objašnje u svezi
s primjenom i provedbom zakona iz upravnog područja ovog
Ministarstva; po potrebi sudjeluje u postupku sklapanja međudržavnih
i drugih ugovora u svezi s izradom i provedbom zakona i drugih
propisa iz djelokruga Ministarstva.

B-1 KABINET MINISTRA

Članak 19.

U Kabinetu ministra obavljaju se administrativni i stručni
poslovi za ministra i njegovog zamjenika; protokolarni poslovi;
poslovi u svezi odnosa sa sredstvima javnog priopćavanja,
poslovi u svezi kontakata i komunikacije sa Hrvatskim državnim
saborom, Vladom Republike Hrvatske i drugim tijelima državne
uprave, te pravnim osobama koje obavljaju javne ovlasti iz djelokruga
Ministarstva, poslovi pribavljanja dokumentacije i materijala
od uprava i drugih unutarnjih ustrojstvenih jedinica Ministarstva
za potrebe ministra i njegovog zamjenika, poslovi u svezi sa zaprimanjem
i rješavanjem pošte upućene ministru i njegovom
zamjeniku, poslovi u svezi s evidencijom i pohranom povjerljive
pošte, kao i drugi stručni i administrativni poslovi
u svezi s realizacijom programa rada i aktivnosti ministra i njegovog
zamjenika.

B-2 TAJNIŠTVO MINISTARSTVA

Članak 20.

Tajništvo Ministarstva obavlja administrativne, financijsko-računovodstvene
i druge stručne poslove za potrebe Ministarstva, a koji
se odnose na tehničko usklađivanje rada upravnih organizacija
i to: osigurava učinkovitost u radu, skrbi o stanju kadrova
u Ministarstvu, predlaže planove stručnog usavršavanja
i osposobljavanja državnih službenika ili namještenika,
obavlja financijske, računovodstvene, analitičke,
kadrovske, opće poslove, prijem, otpreme pošte i arhive,
tehničke i pomoćne tehničke poslove vezane
uz objekt, skrbi o urednom i pravilnom korištenju imovine
i sredstava za rad, nadzire i usklađuje obrambeno sigurnosne
poslove i obavlja druge poslove iz svog djelokruga.

Za obavljanje poslova iz djelokruga Tajništva Ministarstva
ustrojavaju se:

1. Odjel za računovodstvene i financijske poslove

2. Odjel za opće i kadrovske poslove.

*1. Odjel za računovodstvene i financijske poslove*

Članak 21.

Odjel za računovodstvene i financijske poslove obavlja
poslove u svezi s osiguranjem sredstava za rad Ministarstva, organizira
i vodi financijsko i računovodstveno poslovanje Ministarstva,
izrađuje i predlaže donošenje financijskih poslova,
nadzire namjensko trošenje sredstava, obavlja poslove plana
i analitike, izrađuje izvješća o financijskom poslovanju,
obavlja poslove računovodstva i knjigovodstva za Ministarstvo,
te obavlja druge poslove u svezi sa financijskim i računovodstvenim
poslovanjem Ministarstva.

*2. Odjel za opće i kadrovske poslove*

Članak 22.

Odjel za opće i kadrovske poslove obavlja poslove u svezi
sa zapošljavanjem državnih službenika i namještenika
Ministarstva, vodi propisane evidencije i osobne očevidnike,
te obavlja administrativne i druge poslove u svezi sa prijamom,
raspoređivanjem i otpustom službenika i namještenika,
obavlja poslove u svezi s održavanjem opreme, objekata i
sredstava, organizira prijevoz dužnosnika i službenika
Ministarstva, obavlja poslove prijepisa i umnožavanja, poslove
pisarnice i pismohrane, kao i druge opće, tehničke
i pomoćno-tehničke poslove.

UPRAVLJANJE MINISTARSTVOM

Članak 23.

Ministar predstavlja Ministarstvo i upravlja njegovim radom.

Zamjenik ministra zamjenjuje ministra u slučaju njegovog
izbivanja ili spriječenosti, te obavlja druge poslove koje
mu povjeri ministar.

Radom Tajništva Ministarstva upravlja tajnik Ministarstva.

Upravnim organizacijama u Ministarstvu upravljaju pomoćnici
ministra.

Radom odjela upravljaju načelnici odjela.

Radom Kabineta ministra upravlja tajnik kabineta.

SLUŽBENICI I NAMJEŠTENICI MINISTARSTVA

Članak 24.

Poslove i zadatke iz djelokruga Ministarstva, ovisno o vrsti,
složenosti, stručnoj spremi i drugim uvjetima obavljaju
službenici i namještenici, raspoređeni u službenička
zvanja i položaje, te namještenička radna mjesta.

Okvirni broj potrebnih državnih službenika i namještenika
za obavljanje poslova iz nadležnosti Ministarstva određuje
se u Tablici koja je sastavni dio ove Uredbe, i ne objavljuje
se u »Narodnim novinama«.

SURADNJA S DRUGIM TIJELIMA DRŽAVNE UPRAVE, TE S PRAVNIM
OSOBAMA KOJE IMAJU JAVNE OVLASTI

Članak 25.

Ministarstvo surađuje s drugim tijelima državne uprave,
Hrvatskom gospodarskom komorom, Hrvatskom obrtničkom komorom,
zadružnim savezima, udrugama poslodavaca i drugim udrugama,
sindikatima, te s drugim pravnim osobama koje imaju javne ovlasti,
u svezi s ostvarivanjem stručnih i upravnih poslova iz
djelokruga Ministarstva.

Ministarstvo potiče i promiče međunarodnu gospodarsku
suradnju, koordinira poslove međunarodne gospodarske suradnje,
te s tim u svezi posebno surađuje s Ministarstvom vanjskih
poslova i njegovim tijelima u inozemstvu.

Ministarstvo surađuje i sa stručnim, znanstvenim i
drugim ustanovama i institucijama radi rješavanja pojedinih
stručnih i upravnih pitanja iz djelokruga Ministarstva.

Članak 26.

Za raspravljanje o pojedinim pitanjima iz djelokruga Ministarstva,
utvrđivanja nacrta propisa, davanja stručnih mišljenja
i prijedloga o značajnim pitanjima iz djelokruga Ministarstva,
ministar može osnivati stručne savjete, odnosno radne
grupe. Aktom o osnivanju utvrđuje se djelokrug i način
rada stručnog savjeta odnosno radne grupe.

PRIJELAZNE I ZAVRŠNE ODREDBE

Članak 27.

Pitanja od značaja za rad Ministarstva koja nisu uređena
zakonom, Uredbom o načelima za unutarnje ustrojstvo i o
radnom vremenu tijela državne uprave i ovom Uredbom, uredit
će se Pravilnikom o unutarnjem redu Ministarstva za obrt,
malo i srednje poduzetništvo.

Pravilnikom iz stavka 1. ovoga članka utvrdit će
se broj potrebnih državnih službenika i namještenika
s naznakom njihovih osnovnih poslova i zadaća, stručnih
uvjeta potrebnih za njihovo obavljanje, njihove ovlasti i odgovornosti,
te druga pitanja od značaja za rad Ministarstva.

Ministar za obrt, malo i srednje poduzetništvo donijet će
u roku od 30 dana od dana stupanja na snagu ove Uredbe Pravilnik
o unutarnjem redu Ministarstva za obrt, malo i srednje poduzetništvo.

Članak 28.

Ova Uredba stupa na snagu danom objave u »Narodnim novinama.«

Klasa: 023-03/00-01/12
Urbroj; 5030116-00-2
Zagreb, 2. ožujka 2000.

Predsjednik
**Ivica Račan,** v. r.

Uredba, NN 27/2000-543